Μίσι Φράνκλιν

Η Μελίσα «Μίσι»  Φράνκλιν (Melissa "Missy" Franklin, γεννήθηκε 10 Μαΐου 1995) είναι Αμερικανίδα πρώην αθλήτρια της κολύμβησης. Πέντε φορές χρυσή Ολυμπιονίκης και 11 φορές παγκόσμια πρωταθλήτρια, ειδικεύτηκε στο ύπτιο όπου υπήρξε και κάτοχος του παγκόσμιου ρεκόρ στο αγώνισμα των 200 μέτρων τη δεκαετία του 2010.

 Βιογραφία 

Πρώτα χρόνια
Γεννήθηκε στην Πασαντίνα της Καλιφόρνια, το μοναχοπαίδι του Ντικ και της Ντ. Φράνκλιν. Άρχισε να παρακολουθεί μαθήματα κολύμβησης σε ηλικία πέντε ετών, μετά από παρότρυνση της μητέρας της, γιατρού στο επάγγελμα, που είχε φοβία με το νερό και δεν έμαθε ποτέ κολύμβηση. Ο πατέρας της ήταν παίκτης στο αμερικανικό ποδόσφαιρο. Και οι δύο γονείς είναι Καναδοί και η Φράνκλιν έχει διπλή υπηκοότητα. Σε ηλικία επτά ετών εντάχθηκε στο σύλλογο των Κολοράντο Σταρς. Με ύψος 1,88 μέτρα, έχει μέγεθος παπουτσιού 45 (ευρωπαϊκό νούμερο). «Τα λέμε ενσωματωμένα βατραχοπέδιλα», είπε ενδεικτικά ο πατέρας της.

Σε ηλικία 13 ετών,  αγωνίστηκε στις δοκιμές των Ολυμπιακών ομάδων των ΗΠΑ του 2008 στην Ομάχα της Νεμπράσκα, αλλά δεν προκρίθηκε για να κολυμπήσει σε κανένα αγώνισμα στους Ολυμπιακούς Αγώνες του Πεκίνου. Μέχρι τη στιγμή που αποφοίτησε από το γυμνάσιο, κατείχε τα μισά ρεκόρ του Colorado High School Activities Association στην κολύμβηση δευτεροβάθμιας εκπαίδευσης. Το 2009 εντάχθηκε στην εθνική ομάδα κολύμβησης νέων των ΗΠΑ.

Καριέρα
Κέρδισε τα πρώτα διεθνή μετάλλια της καριέρας της στο Παγκόσμιο Πρωτάθλημα σε πισίνα 25 μέτρων το 2010 στο Ντουμπάι: ήταν δύο αργυρά στα 200 μέτρα ύπτιας κολύμβησης και στη σκυταλοδρομία των 4×100 μέτρων μικτής κολύμβησης. Το 2011 στο Παγκόσμιο Πρωτάθλημα Υγρού Στίβου σε πισίνα 50 μέτρων στη Σαγκάη, κατέκτησε συνολικά πέντε μετάλλια, τρία χρυσά, ένα ασημένιο και ένα χάλκινο. Ο χρόνος της στα 200 μέτρα ύπτιο (2:05,10) ήταν ο τρίτος καλύτερος όλων των εποχών. Στο Παγκόσμιο Κύπελλο Κολύμβησης τον Οκτώβριο του 2011, η Φράνκλιν σημείωσε το πρώτο παγκόσμιο ρεκόρ της καριέρας της στα 200 μέτρα ύπτιο με χρόνο 2:00,03. Έγινε η πρώτη γυναίκα που κατέρριψε ατομικό παγκόσμιο ρεκόρ από τότε που απαγορεύτηκαν τα μαγιό υψηλής τεχνολογίας τον Ιανουάριο του 2010.

Την πρώτη μέρα των αγώνων κολύμβησης στους Ολυμπιακούς Αγώνες του 2012 στο Λονδίνο, η Φράνκλιν κέρδισε το χάλκινο μετάλλιο στη σκυταλοδρομία 4×100 μέτρων ελεύθερης κολύμβησης. Στο πρώτο της ατομικό αγώνισμα την τρίτη ημέρα των αγώνων κολύμβησης, στα 100 μέτρα ύπτιο, κατέκτησε το χρυσό μετάλλιο με χρόνο 58,33 δευτερόλεπτα, καταρρίπτοντας το δικό της εθνικό ρεκόρ. Η νίκη της στο ύπτιο ήρθε σε λιγότερο από 15 λεπτά μετά την ολοκλήρωση των ημιτελικών των 200 μέτρων ελεύθερο, όπου προκρίθηκε στον τελικό. Την επόμενη μέρα, αγωνίστηκε στα 200 μέτρα ελεύθερο και ήταν τέταρτη στον τελικό. Μια μέρα μετά, η Φράνκλιν κέρδισε το τρίτο της μετάλλιο, ένα χρυσό, στη σκυταλοδρομία 4×200 μέτρων ελεύθερο. Την επόμενη της σκυταλοδρομίας, αγωνίστηκε στο τρίτο ατομικό της αγώνισμα στα 100 μέτρα ελεύθερο όπου κατετάγη πέμπτη. Το τελευταίο ατομικό της αγώνα που διεξήχθη την επόμενη μέρα, τα 200 μέτρα ύπτιο, όπου κέρδισε το δεύτερο ατομικό χρυσό της στους Ολυμπιακούς Αγώνες με παγκόσμιο ρεκόρ 2:04,06. Κερδίζοντας στα 200 μέτρα ύπτιο, η Φράνκλιν έγινε επίσης η πρώτη Αμερικανίδα  που κέρδισε το αγώνισμα από τους Ολυμπιακούς Αγώνες από το 1972. Στον τελευταίο της αγώνα, τη σκυταλοδρομία 4×100 μέτρων μικτής κολύμβησης η ομάδα των ΗΠΑ κατέκτησε το χρυσό μετάλλιο με παγκόσμιο ρεκόρ (3:52,05). Στο τέλος της χρονιάς,  αναδείχθηκε κολυμβήτρια της χρονιάς της FINA.

Κατά τη διάρκεια της ανόδου της μετά από τους Ολυμπιακούς Αγώνες του 2012, η Φράνκλιν συνέχισε να αρνείται τα χρηματικά έπαθλα και χορηγίες, ώστε  να διατηρήσει την ερασιτεχνική της ιδιότητα και να αγωνιστεί στο κολέγιο. Το 2012 δέχθηκε αθλητική υποτροφία για να παρακολουθήσει το  Πανεπιστήμιο της Καλιφόρνια στο Μπέρκλεϋ, όπου άρχισε να κολυμπάει για τη γυναικεία ομάδα κολύμβησης California Golden Bears κατά το ακαδημαϊκό έτος 2013–14. Ήταν τέσσερις φορές πρωταθλήτρια του NCAA. 
Στο Παγκόσμιο Πρωτάθλημα Υγρού Στίβου του 2013 στη Βαρκελώνη, η Φράνκλιν κολύμπησε συνολικά σε επτά αγωνίσματα – τέσσερα ατομικά και τρεις σκυταλοδρομίες, αν και αργότερα αποχώρησε από τα 50 μέτρα ύπτιο στα προκριματικά. Κέρδισε έξι χρυσά μετάλλια (100 και 200 μέτρα ύπτιο, 200 μέτρα ελεύθερο και στις τρεις σκυταλοδρομίες), σημειώνοντας νέο ρεκόρ για τα περισσότερα χρυσά που κέρδισε μια κολυμβήτρια σε μία μόνο διοργάνωση του Παγκοσμίου Πρωταθλήματος. Ήταν για δεύτερη φορά κολυμβήτρια της χρονιάς της FINA. Στο Παγκόσμιο Πρωτάθλημα του 2015 στο Καζάν συμμετείχε σε πέντε αγωνίσματα, συγκέντρωσε ισάριθμα μετάλλια με δύο χρυσά αλλά αμφότερα σε σκυταλοδρομίες. Ήταν δεύτερη στα 200 μέτρα ύπτιο και τρίτη στα 200 μέτρα ελεύθερο. Μετά τους αγώνες επέλεξε το Πανεπιστήμιο της Τζόρτζια, όπου αναδείχθηκε τρεις φορές πρωταθλήτρια του NCAA. Αποφοίτησε με πτυχίο στα θρησκευτικά από το Πανεπιστήμιο τον Δεκέμβριο του 2019. 

Στους Ολυμπιακούς Αγώνες του 2016 απέτυχε να προκριθεί στον τελικό των 200 μέτρων ύπτιας κολύμβησης, ενώ ήταν χρυσή Ολυμπιονίκης στη σκυταλοδρομία 4×100 μέτρων ελεύθερο. Η Φράνκλιν ανακοίνωσε την αποχώρησή της από το άθλημα στις 19 Δεκεμβρίου 2018 αναφέροντας χρόνια προβλήματα με την πλάτη και τους ώμους της, που ξεκίνησαν το 2014. Την επόμενη χρονιά παντρεύτηκε και το 2021 απέκτησε μία κόρη. Είναι πρέσβειρα του Ιδρύματος Κολύμβησης των ΗΠΑ και  κύριος εκπρόσωπος της εθνικής εκστρατείας Saving Lives Is Always in Season. Το 2024 η Διεθνής Ένωση Αθλητικού Τύπου (AIPS) την ψήφισε ως μια από τις καλύτερες 100 αθλήτριες όλων των σπορ των τελευταίων 100 χρόνων.

Παραπομπές

Εξωτερικοί σύνδεσμοι

 Missy Franklin - World Aquatics 
 Missy Franklin 


Κατηγορία:Αμερικανοί κολυμβητές
Κατηγορία:Αμερικανοί Ολυμπιονίκες
Κατηγορία:Ολυμπιονίκες της κολύμβησης 
Κατηγορία:Κολυμβητές στους Θερινούς Ολυμπιακούς Αγώνες 2012
Κατηγορία:Κολυμβητές στους Θερινούς Ολυμπιακούς Αγώνες 2016
Κατηγορία:Παγκόσμιοι πρωταθλητές υγρού στίβου